Νεμάνια Μάτιτς

Ο Νεμάνια Μάτιτς (Nemanja Matić, σερβικά κυριλλικά: Немања Матић, 1 Αυγούστου 1988) είναι Σέρβος ποδοσφαιριστής, ο οποίος αγωνίζεται ως αμυντικός μέσος στην Σέριε Α για τη Ρόμα και στην Εθνική Σερβίας. Ξεκίνησε την καριέρα του ως επιθετικός μέσος, ωστόσο έγινε αμυντικός μέσος κατά τη διάρκεια της θητείας του στην Μπενφίκα. Είναι γνωστός για τη σταθερότητα στις εμφανίσεις του στον αγωνιστικό χώρο και το μαχητικό στυλ παιχνιδιού.

Ο Μάτιτς ξεκίνησε την καριέρα του στην Κολούμπαρα, προτού μεταβεί στη σλοβακική Κόσιτσε το 2007. Πήρε μεταγραφή για την Τσέλσι το 2009 για 1,5 εκατομμύρια λίρες. Δεν χρησιμοποιήθηκε πολύ από την Τσέλσι και τη σεζόν 2010–2011 δόθηκε δανεικός στη Φίτεσε, ενώ το καλοκαίρι του 2011 υπέγραψε στην Μπενφίκα ως μέρος της ανταλλαγής με τον Νταβίντ Λουίζ. Λόγω της απόδοσής του τη σεζόν 2012-2013 αναδείχθηκε ο καλύτερος παίκτης της Πριμέιρα Λίγα. Ο Μάτιτς επέστρεψε στην Τσέλσι τον Ιανουάριο του 2014 για 21 εκατομμύρια λίρες και τη σεζόν 2014-2015 συμπεριλήφθηκε στην καλύτερη ομάδα της Πρέμιερ Λιγκ. Τον Ιούλιο του 2017, συνεργάστηκε ξανά με τον προπονητή του στην Τσέλσι, Ζοζέ Μουρίνιο, μετά τη μεταγραφή του στη Μάντσεστερ Γιουνάιτεντ. Μετά τη λήξη του συμβολαίου του, αποκτήθηκε από τη Ρόμα.

Ο Μάτιτς αγωνίστηκε στην Εθνική Σερβίας U21. Έκανε το ντεμπούτο του με την εθνική ομάδα των ανδρών το 2008 και έκτοτε έχει πραγματοποιήσει περισσότερες από 40 εμφανίσεις. Ήταν μέλος της αποστολής της ομάδας στο Μουντιάλ 2018.

Παραπομπές

Σέρβοι ποδοσφαιριστές
Ποδοσφαιριστές Εθνικής Σερβίας
Ποδοσφαιριστές Μάντσεστερ Γιουνάιτεντ
Ποδοσφαιριστές Τσέλσι ΦΚ
Ποδοσφαιριστές Πρέμιερ Λιγκ
Ποδοσφαιριστές Φίτεσε
Ποδοσφαιριστές Έρεντιβιζι
Ποδοσφαιριστές Μπενφίκα
Ποδοσφαιριστές Πριμέιρα Λίγκα
Ποδοσφαιριστές Εθνικής Σερβίας Κ21
Μέσοι ποδοσφαιριστές
Ποδοσφαιριστές Παγκοσμίου Κυπέλλου 2018
Ξένοι ποδοσφαιριστές στην Πορτογαλία